Umri muški 4.0

Umri muški 4.0 () režisera Lena Wisemana četvrti je nastavak filmskog serijala Umri muški iz 2007. s Bruceom Willisom u ulozi Johna McClanea, protagonista prva tri filma. Priča se odvija 19 godina poslije prvog filma, a McClane se ovog puta suočava s grupom kibernetičkih terorista.

 Radnja 
Na početku filma teroristi upadaju u FBI-ev kompjuterski sistem. Thomas Gabriel (Olyphant), mozak operacije, ubija hakere kako im ne bi morao platiti za doprinos. FBI, nesvjestan ubistava, otprema njujorškog policijskog detektiva Johna McClanea (Willis) da posjeti poznatog hakera, Matthewa Farrella (Long), kao dio njihove istrage o razbijanju sistema. Gabrielovi ljudi pokušavaju ubiti McClanea i Farrella, ali oni uspijevaju pobjeći. McClane šalje Farrella u sjedište FBI-a u Washington, čiji se šef, pomoćnik direktora Bowman (Curtis), nalazi usred prekida saobraćajnog sistema u gradu. Ubrzo se ruši i berza.

McClaneu je zapovijeđeno da odvede Farrella u program zaštite, a Gabriel šalje još ubica kako bi ubili dvojac. McClane i Farrell ponovo izbjegavaju ubistvo, a kako prijeti propast državne infrastrukture, Farrell kaže McClaneu kako će teroristi pokušati srušiti sve važne ustanove u zemlji. Detektiv i haker odlaze u elektranu u Zapadnu Virginiju, gdje otkrivaju da su teroristi već tamo. McClane se suprotstavlja teroristima dok Farrell popravlja štetu koju su teroristi nanijeli kompjuterskom sistemu. S njima kontaktira Gabriel, koji saznaje da je McClane ubio njegovu ljubavnicu Mai Linh (Maggie Q) i ljutito preusmjerava plinske cijevi kako bi uništio elektranu u eksploziji plina. McClane i Farrell opet bježe, a, na Farrellov savjet, posjećuju njegovog prijatelja, hakera Čarobnjaka (Smith) kako bi od njega zatražili pomoć. U Čarobnjakovom domu saznaju o Gabrielovoj pozadini i pokušavaju upasti u teroristički sistem. Gabriel nazove detektiva u Čarobnjakovom stanu preko web-kamere i pokazuje mu da drži njegovu kćer Lucy (Winstead) kao taokinju. Dok McClane razgovorom odvraća pažnju Gabrielu, Čarobnjak otkriva Gabrielovu lokaciju, otetu zgradu NSA (Agencije za nacionalnu sigurnost).

McClane i Farrell odlaze u zgradu NSA. Detektiv se sukobljava s teroristima, dok Farrell otkriva i pokušava poremetiti Gabrielov plan da ukrade finansijske informacije iz servera u zgradi. Farrell uspijeva odbiti teroriste u njihovom pokušaju, ostavljajući zadatak nedovršenim, ali ga teroristi uzimaju za taoca. S McClaneom koji ih prati, Gabriel i njegovi ljudi napuštaju zgradu sa svojim taocima. McClane uspijeva oteti jedan od kamiona za bijeg i daje se u potjeru za Gabrielom i njegovim taocima. Gabriel upada u avionski sistem kako bi naredio napad aviona F-35 na McClaneov kamion. Ovaj prati Gabriela do skladišta, gdje teroristi prisiljavaju Farrella da poništi kodiranu poruku koju je prethodno unio. McClane i Farrell ubijaju Gabriela i njegove ljude prije no što su prisilili Farrella da dešifrira kod, riješivši tako krizu. Ubrzo stiže FBI kako bi se pobrinuo za Farrellove i McClaneove rane, kao i rane njegove kćeri. Posljednja scena prikazuje McClanea i njegovu kćer kako odlaze u kolima hitne pomoći.

 Glumci 
 Glumac Uloga Bruce Willis  John McClane Justin Long  Matt Farrell Timothy Olyphant  Thomas Gabriel Cliff Curtis  Miguel Bowman  Graham Greene  policajac Joe Lambert Maggie Q  Mai Linh Mary Elizabeth Winstead  Lucy McClane Tim Russ  agent Summers Kevin Smith  Čarobnjak / Freddie Christina Chang  Taylor Željko Ivanek  agent Molina, Bowmanov asistent i prijatelj Yorgo Constantine  Russo Andrew Friedman  Casper Sung Kang  Raj Matt O'Leary  Clay Cyril Raffaelli  RandJonathan Sadowski  Trey

 Produkcija 
Radnja filma temeljena je na ranijem scenariju nazvanom WWW3.com Davida Marconija, scenarista Državnog neprijatelja. Koristeći se člankom Johna Carlina iz časopisa Wired nazvan "Zbogom, oružje", Marconi je napisao scenarij o kibernetičkom terorističkom napadu na SAD. Nakon napada 11. septembra 2001, projekt je stavljen na čekanje da bi oživio nekoliko godina poslije. Poslije su ga za film prilagodili Doug Richardson i Mark Bomback.

Willis je 2005. rekao da će se film zvati Umri muški 4.0 s obzirom na to da se radnja vrti oko računarstva. IGN je kasnije objavio da bi se film trebao zvati Umri muški: Reset. 20th Century Fox kasnije je najavio naslov Živi slobodno ili umri muški te odredio premijeru za 29. juni 2007. Naslov je temeljen na krilatici države New Hampshire "Živi slobodno ili umri". Međunarodni foršpani koriste naslov Umri muški 4.0 jer je film objavljen pod tim naslovom izvan Sjeverne Amerike.

Snimanje filma počelo je u centru Baltimorea 23. septembra 2006. Willis je povrijeđen 24. januara 2007. tokom snimanja scene tučnjave, kad je dobio udarac iznad desnog oka. Povreda nije bila ozbiljna, a Willis je posjetio ljekara i ostao kući do kraja dana.

Willisov dubler, kaskader Larry Rippenkroeger, bio je teško povrijeđen kad je s nekih 7 metara visine pao na asfalt. Slomio je nekoliko kostiju na licu i oba ručna zgloba. Produkcija je privremeno prekinuta. Willis je unajmio hotelske sobe za Rippenkroegerove roditelje i često ga posjećivao u bolnici.

McClaneova kćer trebala se pojaviti u Umri muški 3, a na kraju se pojavila u videoigri Die Hard: Vendetta. Spekuliralo se da je prava kćer Brucea Willisa, Rumer, koja je rođena iste godine kad je objavljen originalni Umri muški, prvi izbor za ulogu Lucy McClane. Na audiciji za ulogu bile su Jessica Simpson, Wafah Dufour i Britney Spears; jedna od kandidatkinja bila je i Paris Hilton, kao i Taylor Fry, koja je glumila Lucy u prvom filmu 1988. Ulogu Lucy na kraju je dobila Mary Elizabeth Winstead.

 Kritike 
Film je zaradio dobre kritike u Washington Postu i IGN-u (koji je filmu dao četiri od pet zvjezdica). Na stranici Ebert i Roeper filmski kritičar Richard Roeper i gošća kritičarka Katherine Tulich dali su filmu "dva palca gore", uz Roeperovu primjedbu da film "nije najbolji Umri muški, ali je dosta zabavan". Michael Medved dao je filmu 3,5 od četiri zvjezdice, dodavši: "Pametan scenarij i spektakularni specijalni efekti čine ovaj film najboljim u serijalu."

 Reference 

 Vanjski linkovi 


 Umri muški 4.0 na Rotten Tomatoesu
 Recenzija filma u časopisu Famoso
 Recenzija filma na iomtoday.co.im
 Recenzija filma na Dreamlogic.net
 Recenzija filma na ZonaFreak.com.ar 
 "A Farewell to Arms", članak u časopisu Wired na kojem je zasnovan scenario
 Foršpan filma  na Yahoo! Movies

Kategorija:Filmovi iz 2007.
Kategorija:Filmovi na engleskom jeziku
Kategorija:Američki filmovi
Kategorija:Američki akcijski filmovi
Kategorija:Američki akcijski trileri
Kategorija:Filmovi u režiji Lena Wisemana
Kategorija:Filmovi zasnovani na novinskim člancima
Kategorija:Filmovi s radnjom u Marylandu
Kategorija:Filmovi s radnjom u Washingtonu
Kategorija:Filmovi s radnjom u New York Cityju
Kategorija:Filmovi s radnjom u Sjedinjenim Američkim Državama
Kategorija:Filmovi snimljeni u Los Angelesu
Kategorija:Filmovi snimljeni u Baltimoreu
Kategorija:Filmovi snimljeni u Washingtonu, D.C.
Kategorija:Filmovi snimljeni u Marylandu
Kategorija:Filmovi snimljeni u New Jerseyju
Kategorija:Filmovi o računarstvu
Kategorija:Filmovi o terorizmu
Kategorija:Filmovi s muzikom Marca Beltramija
Kategorija:Filmovi 20th Century Foxa